ΑΝΑΚΟΙΝΩΣΗ

**Υποτροφίες για “*Innovation and Entrepreneurship*” από το International MBA του ΟΠΑ με την αρωγή των Industry Disruptors και χορηγό καινοτόμο πολυεθνική φαρμακευτική εταιρία**

Υποβολή αιτήσεων μέχρι τις **15 Ιουλίου 2013**

Το [**MBA International**](http://www.imba.aueb.gr) του [Οικονομικού Πανεπιστημίου Αθηνών](http://www.aueb.gr/), με συνέπεια ως προς τη συστηματική ενίσχυση της επιχειρηματικότητας και της καινοτομίας στην Ελλάδα, ανακοινώνει τη χορήγηση **αριθμού υποτροφιών** για συμμετοχή στην κατεύθυνση «Innovation and Entrepreneurship» του full-time προγράμματος για το **ακαδημαϊκό έτος 2013-2014**. To συγκεκριμένο πρόγραμμα υποτροφιών πραγματοποιείται με πρωτοβουλία των [**Industry Disruptors – Game Changers**](http://www.id-gc.org/) (ID-GC), ενώ οι υποτροφίες (αξίας 12.000 ευρώ έκαστη) είναι ευγενική χορηγία μεγάλης και καινοτόμου πολυεθνικής φαρμακευτικής με σημαντική παρουσία στην Ελλάδα.

Οι υποτροφίες απευθύνονται σε υποψηφίους με **καινοτόμες ιδέες**, που αποτελούν **προϊόν έρευνας** ήβρίσκονται σε πρωτογενές στάδιο σχεδιασμού και ανάπτυξης και οι οποίες μπορούν να αξιοποιηθούν επιχειρηματικά. Στόχος είναι, παρακολουθώντας το MBA International, οι συμμετέχοντες να αποκτήσουν τις απαραίτητες τεχνικές γνώσεις και δεξιότητες που θα τους επιτρέψουν να μετατρέψουν το προϊόν της ερευνάς τους ή τις ιδέες τους σε μια επιτυχημένη επιχείρηση με χαρακτηριστικά υψηλής προστιθέμενης αξίας και εξωστρέφειας.

Οι υπότροφοι θα παρακολουθήσουν το Full-time πρόγραμμα, του οποίου οι διαλέξεις πραγματοποιούνται απογευματινές ώρες (6.00 – 9.30 μμ) και θα έχουν έτσι τη δυνατότητα να συνδυάσουν τις επαγγελματικές ή ερευνητικές τους υποχρεώσεις με τις σπουδές τους. Επίσης, στο πλαίσιο του Immersion Project του προγράμματος, θα δημιουργήσουν το επιχειρηματικό πλάνο για τη σύσταση και ανάπτυξη της επιχείρησής τους, η οποία θα αξιοποιεί το αποτέλεσμα της ερευνητικής τους δραστηριότητας.

Μαζί με το ερευνητικό δυναμικό, οι υποψήφιοι θα πρέπει να πληρούν όλα τα κριτήρια εισαγωγής στο MBA International. Αναλυτικές πληροφορίες είναι διαθέσιμες στην ιστοσελίδα του προγράμματος ([**www.imba.aueb.gr**](http://www.imba.aueb.gr)).

Οι ενδιαφερόμενοι καλούνται να υποβάλουν αίτηση, μαζί με όλα τα απαραίτητα δικαιολογητικά, ως την **Δευτέρα 15 Ιουλίου 2013** στη γραμματεία του Μεταπτυχιακού Προγράμματος MBA International (Ευελπίδων 47Α & Λευκάδος 33, 11362, Αθήνα, 8ος όροφος, γραφείο 805), με την ένδειξη **“Καινοτομία – ΙD”**.

Για περισσότερες πληροφορίες, οι ενδιαφερόμενοι μπορούν να επικοινωνούν με τη γραμματεία του προγράμματος στην ηλεκτρονική διεύθυνση imba@aueb.gr και στα τηλέφωνα 210 8203659 και 210 8203677.